Die Kapper (Capparis spinosa) of kapperboom(pie), -kruid, -struik, kappertjieboom, -bos, ook kappertjie (blomsoort, Tropaeolum majus) (kapusynerblom -meer Neerlandisties volgens die WAT- "kapucijnbloem" (Nederlands)), vergelykbaar met die Franse capucine (1694) en Duitse Kapuzinerkresse, wat almal verwys na die kappie, soos gedra deur 'n spesifieke monnikorde) is 'n meerjarige plant met afgeronde, vlesige blare en groot wit tot pienkwit blomme. Die plant is veral bekend vir die eetbare blomknoppe (kappertjies), wat gereeld as smaakmiddel gebruik word, en die vrugte (kapperbessies), wat albei meestal gepekel word. Ander spesies soos Capparis word ook saam met C. spinosa gepluk vir hul knoppe of vrugte. Ander dele van Capparis- plante word gebruik in die vervaardiging van medisyne en skoonheidsmiddels. Die Kapkappertjie, moontlik afgelei van die Engelse Cape caper, en dan spesifiek die blomknoppies daarvan, is van toepassing op Capparis sepiaria, var. citrifolia (Lam.) Toelken. Laasgenoemde het voorheen bekend gestaan onder die sinonieme Capparis citrifolia of Capparis capensis.